Okresná prokuratúra Michalovce 
Nám. Slobody 3, 071 01 Michalovce 1

Sp. zn. : Pv 662/09/8807	Michalovce, 18.10.2012
EEČ : 2-66-289-2012

U Z N E S E N I E

Trestná vec:	obvinený  XXXXX 
Trestný čin:	legalizácia príjmu z trestnej činnosti podľa § 252 odsek 1 písmeno a, odsek 2 písmeno d Trestného zákona číslo 140/1961 Zbierky zákonov v znení zákona číslo 227/2005 Zbierky zákonov

Rozhodol: 	prokurátor Okresnej prokuratúry Michalovce
Podľa § 215 odsek 2 písmeno b Trestného poriadku zastavujem trestné stíhanie obvineného:
1.	 XXXXX
	dátum narodenia: XXXXX
	trvalé bydlisko: XXXXX, 
pre pokus trestného činu legalizácie príjmu z trestnej činnosti podľa § 8 odsek 1, § 252 odsek 1 písmeno a) odsek 2 písmeno d) Trestného zákona, účinného do 31. 12. 2005 a pokus trestného činu falšovania a pozmeňovania verejnej listiny, úradnej pečate a úradnej uzávery podľa § 8 odsek 1, § 176 odsek 1,2 písmeno b) Trestného zákona, účinného do 31. 12. 2005  na tom skutkovom základe, že 

-	dňa 20. 06. 1996 o 15,00 hodine prevážal cez hraničný priechod Vyšné Nemecké osobné motorové vozidlo značky Volkswagen Vento, číslo podvozku WVWZZZ1HZSW191314, rok výroby 1994 s namontovanými štátnymi poznávacími značkami 3182 KI, medzinárodná poznávacia značka „UA, ktoré prevzal dňa 19. 06. 1996 v Děčíne, od jemu neznámeho občana Českej republiky menom XXXXX s tým, že osobné motorové vozidlo je odcudzené a má ho previezť na Ukrajinu, kde za ním on sám osobne dôjde, auto preberie a za  prevoz mu vyplatí 200 amerických dolárov, pričom pri kontrole na hraničnom priechode vo Vyšnom Nemeckom bolo zistené, že auto bolo dňa 18. 06. 1996 odcudzené v XXXXX, ku škode občanovi Francúzska XXXXX XXXXX v hodnote asi 550.000,--  slovenských korún, 
-	dňa 19. 06. 1996 v Děčíne od jemu neznámeho občana Českej republiky menom XXXXX spolu s osobným motorovým vozidlom značky Volkswagen Vento, číslo podvozku WVWZZZ1HZSW191314, rok výroby 1994 s namontovanými štátnymi poznávacími značkami 3182 KI, medzinárodná poznávacia značka „UA, v hodnote 410.360,-- slovenských korún prevzal aj ukrajinské osvedčenie o technickom preukaze k tomuto vozidlu číslo KIC No 079 077, vystavené toho istého dňa na meno obvineného XXXXX XXXXX s dátumom vydania 17. 08. 1995, pričom vedel, že sa jedná o sfalšované osvedčenie, a to prevzal s úmyslom použiť ho ako pravé pri kontrole na hraničnom priechode vo Vyšnom Nemeckom, za účelom prechodu štátnej hranice s vozidlom, k čomu ale nedošlo, pretože bol zadržaný príslušníkmi polície, 

lebo o skutku obvineného bolo už právoplatne rozhodnuté disciplinárne iným orgánom alebo orgánom príslušným na konanie o priestupku alebo o inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce
Odôvodnenie:
 	Vyšetrovateľ  Krajského úradu v Košiciach pod číslom VP-113/30-1996 od roku 1996 trestne stíhal obvineného XXXXX XXXXX pre pokus trestného činu legalizácie príjmu z trestnej činnosti podľa § 8 odsek 1, § 252 odsek 1 písmeno a) odsek 2 písmeno d) Trestného zákona, účinného do 31. 12. 2005 a pokus trestného činu falšovania a pozmeňovania verejnej listiny, úradnej pečate a úradnej uzávery podľa § 8 odsek 1, § 176 odsek 1,2 písmeno b) Trestného zákona, účinného do 31. 12. 2005, na tom skutkovom základe, ako je vyššie uvedené. 
Uznesením Krajskej prokuratúry Košice spisovej značky 2Kv 35/1996 zo dňa 06. 03. 1997 bolo trestné stíhanie proti obvinenému prerušené podľa § 173 odsek 1 písm. a) Trestného  poriadku, účinného  do 31. 12. 2005, pretože dňa 06. 03. 1997 na základe rozhodnutia Generálnej prokuratúry Ukrajinskej republiky o prevzatí trestného stíhania bol obvinený väzobne odovzdaný ukrajinskej strane na hraničnom priechode Vyšné Nemecké. 
Na základe rozhodnutia Generálnej prokuratúry Ukrajiny bolo  vykonané trestné konanie proti obvinenému na území Ukrajinskej republiky. 
Uznesením Krajskej prokuratúry Košice spisovej značky 1Kv 16/2009 zo dňa 17. 06. 2009 bolo pokračované v trestnom stíhaní obvineného za účelom zistenia obsahu doručeného ukrajinského rozhodnutia, ako výsledku prevzatého trestného stíhania. 
Uznesením  prokurátora Okresnej prokuratúry Michalovce spisovej značky Pv 662/09 zo dňa 08. 09. 2009 bolo trestné stíhanie proti obvinenému prerušené podľa § 228 odsek 2 písmeno a) Trestného poriadku, nakoľko vzhľadom na vtedajšiu právnu úpravu nebolo možné aplikovať postup podľa § 215 odsek 2 písmeno b) Trestného poriadku. 
Z dôvodu zmeny právnej úpravy bolo potrebné vydať uznesenie o pokračovaní v trestnom stíhaní a vo veci rozhodnúť s konečnom platnosťou. 
Uznesením vyšetrovateľa Dnepropetrovského  RU HU MBD Ukrajiny v meste Kyjev zo dňa 07. 05. 1997 pod číslom OZ-IIIII bola trestná vec obvineného XXXXX XXXXX XXXXX, so súhlasom prokurátora, zastavená v súlade s článkom 7 UPK Ukrajiny, v dôsledku zmeny podmienok. 
Z odôvodnenia predmetného uznesenia je zrejmé, že  obvinený XXXXX XXXXX XXXXX nebol predtým súdený, bol pozitívne charakterizovaný v mieste trvalého bydliska, svoju vinu vo vykonanom trestnom čine úplne priznal a tiež úprimne oľutoval daný čin, preto jeho náprava a prevychovanie sú možné bez prijatia trestu. 
Podľa § 215 odsek 2 písmeno b) Tr. poriadku prokurátor môže zastaviť trestné stíhanie, ak o skutku obvineného bolo už právoplatne rozhodnuté disciplinárne iným orgánom, alebo orgánom príslušným na konanie o priestupku alebo  inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.
Vzhľadom na to, že ukrajinské rozhodnutie možno považovať za dostačujúce,  bolo potrebné rozhodnúť tak, ako je to uvedené vo výrokovej časti uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ivan Tvarožek
prokurátor